गासैबो सिरि थानायखायनो बाइक गंसेयाव साथाम गाखोनो होग्रा,सायकेल सालायदो बुंनानै सरासनस्रा सुबुंफोरखौ लाजि फोनांनो लामा मोनबाय। बिदि दैदेनगिरि-मन्थ्रि एबा राजखान्थि दैदेनगिरिफोरा रायजो-राजाफोरनि धोनजोंनो गोबां गारिनि कनभय खारहोयो। हेलिकप्टाराव गाखोनानै दावबायो। कर’नानि थाखाय जानाय लकडाउन आरो रांखान्थि हालोदनि थाखाय गोबां सुबुंफोरा खामानि गोमा जादों। बिदि हालोद, दुखुनि समाव आरो बोथोर सोलायनायनि गेजेरावनो दा दुर्गा फुजाखौ खुंजागासिनो दं। बे दुर्गा फुजा फालिथायाव गोबां सुबुंफोरखौ लोब-लोब ओंखारबोनाय नुदों। नाथाय गलाफोराव बायग्रा गैया। फुजा फैब्लानो गोबाङानो जि-जोम बायो। नाथाय जि-जोमनि बेसेनफोरा अख्रां नांहां बेसेन। सरासनस्रा सुबुंफोरखौ जि-जोम दखानाव हाबनाय नुदोंब्लाबो, बेसेननि थाखाय बायनो हायैखौ नुनो मोननाय जादों। नाथाय गेजेर आरो गोजौ थाखोनि नखरनि सुबुंफोरखौ जि-जोम बायनायाव जेबो खेरखेरायनाय नुनो मोननाय जाया। सोलायनाय बोथोराव रायजो-राजाफोरनि गोसोयाव सिगांफोरनि रंजानायखौ नुनो मोननाय जायाखै । फुजाफोरखौ बानजायगिरिफोरा थेलेब-लेबैनो खुंनाय नुनाय जादों । हादरसानि दाब-दाब जायगाफोरनि दुर्गा फुजा फालिथायफोराव सिगांनि बादि जोंब्लाउ-माब्लाउ, हारिमुयारि आयदा नुनो मोननाय जायाखै । थेवबो थांनाय बोसोरफोराव सरासनस्रा फुजिनाय बादियै फुजिनाय नुनो मोननाय जादों। जियानो जाया मानो बे दुर्गा फुजा फालिथायनि गेजेरजों कर’नानि बे गिख्रंथाव गाज्रि थासारिया संसाराव गोजोन-सान्थि फैथोंसै बेखौनो बयबो धोरोमारि सुबुंफोरनि मोखांनि महरानो फोरमायनायखौ नुनो मोनसै।